送程彛仲赴東川教授
作者：呂陶
朝代：宋

paragraphs: 與君同縣又同甲，家世相同學爲業。
陪從最舊今老矣，四十餘年如一霎。
吁嗟先德去已久，後嗣皆能守家法。
君之一第得稍晚，更向小官勤檢押。
鄉閭執友在嗣禁，奉詔親題薦賢剳。
美材猶未立朝庭，歸馭依然走川峽。
文章近歲頗頹靡，庠序得人須鎮壓。
欲疏密網在提綱，思遏狂瀾當下牐。
由來文黨俗寝盛，定見子昂才不乏。
羡君高堂有慈母，日侍歡顔問單裌。
寶牋銀絡累年封，他日恩書應滿匣。
聖君文母切求治，數路招來不爲狹。
讀書到老必有用，一發胸中補熙洽。
喬松千丈雪中青，肯向西風感衰颯。